IRPC เตรียมชงบอร์ดลงทุนใน Beyond Everest มูลค่า 4 หมื่นลบ.
IRPC เตรียมชงบอร์ดลงทุนใน Beyond Everest มูลค่า 4 หมื่นลบ. กลางปีนี้ หวังเพิ่มกำลังการผลิตพาราไซลีน-โพลีเอทิลีน
4 เม.ย. 2560

นายสุกฤตย์ สุรบถโสภณ กรรมการผู้จัดการใหญ่ บริษัทไออาร์พีซี จำกัด (มหาชน) หรือ IRPC เปิดเผยว่า บริษัทอยู่ระหว่างเตรียมเสนอโครงการลงทุนขนาดใหญ่เพื่อเสนอต่อที่ประชุมคณะกรรมการบริษัทในช่วงกลางปีนี้ คือโครงการ Beyond Everest คาดว่าจะมีมูลค่าการลงทุนประมาณ 1.2 พันล้านเหรียญ หรือราว 4 หมื่นล้านบาท
โดยหลังจากนั้นจะมีการเสนอแผนงานภายใต้โครงการดังกล่าวต่อคณะกรรมการอีกครั้งในไตรมาส 3/60 ซึ่งคาดว่าจะใช้เวลาดำเนินการทั้งโครงการประมาณ 4-5 ปี ซึ่งแผนงานสำคัญในโครงการ Beyond Everest คือการเพิ่มกำลังการผลิตพาราไซลีน (PX) อีก 9 แสนตัน/ปี และเพิ่มกำลังการผลิตโพลีเอทิลีน (PE) อีกจำนวน 1.8 แสนตัน/ปี
ส่วนโครงการปิโตรเคมีคอมเพล็กซ์ในเวียดนามทางจังหวัด Binh Dinh ได้ปรับแผนพื้นที่ในโครงการดังกล่าวไปใช้เป็นอย่างอื่น ส่งผลให้บริษัทต้องยุติโครงการดังกล่าวเพื่อหาพื้นที่ใหม่ที่มีความเหมาะสม แต่อย่างไรก็ตาม ขณะนี้บริษัทมีความพร้อมด้านข้อมูลสำหรับการลงทุนโครงการดังกล่าวแล้ว
“โครงการดังกล่าวต้องชะลอออกไป เนื่องจากทางจังหวัดได้เปลี่ยนนโยบายให้พัฒนาเป็นอย่างอื่นทดแทนโครงการของเรา ซึ่งการจะหาพื้นที่ที่เหมาะสมไม่ได้ง่ายนัก แต่ข้อมูลต่างๆที่เราได้เก็บสะสมมาค่อนข้างมากจะเป็นส่วนสนับสนุนในการหาพื่นที่การลงทุนใหม่ที่มีความเหมาะสมและสามารถลงทุนโครงการได้”นายสุกฤตย์ กล่าว  
สำหรับแนวโน้มผลประกอบการในไตรมาส 1/60 คาดว่าจะต่ำกว่าในช่วงเดียวกันของปีก่อนทั้งแง่รายได้และกำไรก่อนดอกเบี้ยจ่าย,ภาษี,ค่าเสื่อม และค่าตัดจำหน่าย (EBITDA) เนื่องจากบริษัทได้หยุดซ่อมบำรุงครั้งใหญ่ในรอบ 5 ปีเป็นระยะเวลา 1-2 เดือนในช่วงต้นปี 60 แต่อย่างไรก็ตาม ในช่วงไตรมาสที่ 2 ถึงไตรมาสที่ 4 ของปีนี้จะไม่มีการปิดซ่อมบำรุงอีก ส่งผลให้บริษัทมั่นใจว่า EBITDA ปีนี้จะดีกว่าปีก่อน เพราะหลังปิดบำรุงซ่อมใหญ่แล้วจะทำให้ต้นทุนการผลิตปรับตัวลดลง และการผลิตมีประสิทธิภาพมากขึ้น